Flora-Levadia mängul lastele küünalde ja vannipommide õpituba!
FC Flora ja FC Levadia laupäevasel Premium liiga 33. vooru mängul, mis algab A.Le Coq Arenal 18. oktoobril kell 16.00, on taaskord avatud lastele meisterdamisrõõmu pakkuv Örrekese õpituba.
Mida seekord teeme?
Mesilasvaha küünalde valamine – Küünalde õpitoas värvime mesilasvaha ja valame sellest väikeseid lauaküünlaid.
Vannitrühvlite õpituba – Vanni „pommide“ õpitoas valmistame mitu väikest kihisevat „pommi“, mida on mõnus külmal sügisõhtul sooja jalavanni visata!
Õpitoa graafik näeb ette kogunemist 16.00 kandis põhjatribüüni 3. korrusel asuvas Triobet Business Clubis, esimese õpitoa algust kell 16.15 ja teise tegevuse algust ca 17.00. Rõõmsad lapsed saate kätte pärast mängu lõppu, emadel-isadel on soovi korral võimalus ka ise kaasa lüüa!
Õpitoa maksumus on 6 eurot, mis sisaldab mõlema õpitoa maksumust ja tasuta pääsu mängule nii emale kui isale. Huvilistel palume õpituppa registreerida: email@example.com.
Kevadel alanud projekti eesmärgiks on pakkuda võimalust lapsed jalgpallistaadionile kaasa võtta, kus nad saaksid arendavaid ja põnevaid tegevusi samal ajal, kui ema-isa mängu vaatavad!